পূর্ব তিমুর

পূর্ব তিমুর (/-ˈtiːmɔːr/ (শুনুনⓘ)) বা তিমুর-লেস্তে (/tiˈmɔːr ˈlɛʃteɪ/; তেতুম:Timór Lorosa'e), সরকারিভাবে তিমুর-লেস্তে গণতান্ত্রিক প্রজাতন্ত্র (পর্তুগিজ: República Democrática de Timor-Leste, তেতুম:Repúblika Demokrátika Timór-Leste), দক্ষিণ-পূর্ব এশিয়ার একটি রাষ্ট্র। এটি তিমুর দ্বীপের পূর্ব অর্ধাংশ, আতাউরো, জ্যাকো এবং ওকাসের নিকটবর্তী দ্বীপগুলি নিয়ে গঠিত, যা ইন্দোনেশীয় পশ্চিম তিমুর দ্বারা বেষ্টিত দ্বীপের উত্তর-পশ্চিম দিকের একটি ক্ষুদ্র উপনিবেশ। অস্ট্রেলিয়া তিমুর সাগর দ্বারা বিচ্ছিন্ন দেশটির দক্ষিণ প্রতিবেশী। দেশটির আয়তন ১৫,০০৭ বর্গকিলোমিটার (৫,৭৯৪ মা২)।দিলি এর রাজধানী। ষোড়শ শতাব্দীতে পূর্ব তিমুর পর্তুগালের উপনিবেশ ছিল এবং ১৯৭৫ সালের ২৮ নভেম্বর পর্যন্ত পর্তুগিজ তিমুর নামে পরিচিত ছিল, যখন স্বাধীন পূর্ব তিমুরের জন্য বিপ্লবী ফ্রন্ট (ফ্রেটিলিন) এই অঞ্চলটির স্বাধীনতা ঘোষণা করেছিল। নয় দিন পরে, ইন্দোনেশিয়ার সামরিক বাহিনী এটি আক্রমণ করে এবং দখল করে নেয়; পরের বছর এটিকে ইন্দোনেশিয়ার ২৭তম প্রদেশ হিসাবে ঘোষণা করা হয়েছিল। পূর্ব তিমুরের ইন্দোনেশীয় দখলকে বিচ্ছিন্নতাবাদী গোষ্ঠী (বিশেষ করে ফ্রেটিলিন) এবং ইন্দোনেশীয় সেনাবাহিনীর মধ্যে কয়েক দশক ধরে চলা সহিংস দ্বন্দ্ব দ্বারা চিহ্নিত করা হয়েছিল। ১৯৯৯ সালে, জাতিসংঘের পৃষ্ঠপোষকতায় স্ব-নিয়ন্ত্রণ আইন অনুসরণ করে ইন্দোনেশিয়া এই অঞ্চলটির নিয়ন্ত্রণ ত্যাগ করেছিল। ২০০২ সালের ২০ মে তিমুর-লেস্তে হিসাবে এটি একবিংশ শতাব্দীর প্রথম নতুন সার্বভৌম রাষ্ট্র হয়ে ওঠে এবং জাতিসংঘ ও পর্তুগিজ ভাষার দেশের সম্প্রদায়ে যোগদান করে। ২০১১ সালে, পূর্ব তিমুর দক্ষিণ–পূর্ব এশীয় জাতি সংস্থা (আসিয়ান) এর একাদশ সদস্য হওয়ার ইচ্ছা প্রকাশ করে। এটি দক্ষিণ-পূর্ব এশিয়ার দুটি খ্রিস্টান প্রধান দেশগুলির মধ্যে একটি, অন্যটি হল ফিলিপাইন, পাশাপাশি এটি এশিয়ার একমাত্র দেশ যা সম্পূর্ণরূপে দক্ষিণ গোলার্ধে অবস্থিত। "তিমূর" (Timur) থেকে তিমুর (Timor) উদ্ভূত হয়েছে, মালয় ভাষার "পূর্ব" শব্দটি পর্তুগিজ ভাষায় তিমুর হিসাবে সংরক্ষিত হয়ে যায়, ফলে টোটোলজিক টপানাম যার অর্থ "পূর্ব পূর্ব": পর্তুগিজ ভাষায় তিমুর-লেস্তে (লেস্তে শব্দটির অর্থ "পূর্ব"); তেতুম ভাষায় তিমোর্‌ লোরোসা'এ (লোরোসা'এ এর অর্থ হল "পূর্ব" (আক্ষরিক অর্থে "উদীয়মান সূর্য")) এর অর্থপ্রকাশকারী শব্দ )।[তথ্যসূত্র প্রয়োজন] ইন্দোনেশীয় ভাষায়, দেশটিকে তিমুর তিমূর (Timor Timur) বলা হয়, এর মাধ্যমে দ্বীপটির পর্তুগিজ নাম ব্যবহার করে এর পরে "পূর্ব" শব্দটি ব্যবহৃত হয়, কারণ ইন্দোনেশিয়ান ভাষায় বিশেষণের পরে বিশেষ্য দেওয়া হয়। সংবিধানের অধীনে সরকারি নামগুলি হল ইংরেজিতে ডেমোক্র্যাটিক রিপাবলিক অব তিমুর-লেস্তে, পর্তুগিজ ভাষায় রেপাব্লিকা ডেমোক্র্যাটিকা দে তিমুর-লেস্তে, এবং তেতুম ভাষায় রেপব্লিকা ডেমোক্রিতিকা তিমোর্‌ লোরোসা'এ। আন্তর্জাতিক মান সংস্থা (আইএসও) অনুযায়ী ইংরেজি এবং অন্যান্য সব ভাষায় সরকারী সংক্ষিপ্ত রূপটি হল তিমুর-লেস্তে (কোড: TLS এবং TL), যা জাতিসংঘ, ইউরোপীয় ইউনিয়ন এবং ফ্রান্স (এএফএনওআর), মার্কিন যুক্তরাষ্ট্র (এএনএসআই), যুক্তরাজ্য (বিএসআই), জার্মানি (ডিআইএন) ও সুইডেন (এসআইএস) এর জাতীয় মান সংস্থাগুলি দ্বারা গৃহীত হয়েছিল, প্রোটোকল এবং সিআইএ ওয়ার্ল্ড ফ্যাক্টবুকের মাধ্যমে দেশটিতে সমস্ত কূটনৈতিক মিশন রয়েছে। পূর্ব তিমুরের পূর্ব প্রান্তে জেরিমালাইতে অবস্থিত সাংস্কৃতিক পুরাণিদর্শনগুলো ৪২,০০০ বছর আগের, যা এই স্থানটিকে সামুদ্রিক দক্ষিণ-পূর্ব এশিয়ার আধুনিক মানব ক্রিয়াকলাপের প্রাচীনতম স্থানগুলির মধ্যে একটি করে তুলেছে। অভিবাসনের অন্তত তিনটি দফায় বংশধররা এখনও পূর্ব তিমুরে বসবাস করে বলে ধারণা করা হয়। প্রথমটিকে নৃতাত্ত্বিকরা ভেদো-অস্ট্রালয়েড ধরনের মানুষ হিসাবে বর্ণনা করেছেন। ৩০০০ খ্রিস্টপূর্বাব্দের দিকে, দ্বিতীয় অভিবাসন মেলানেশীয়দের এখানে নিয়ে এসেছিল। পূর্ববর্তী ভেদো-অস্ট্রালয়েড জাতিগোষ্ঠী এই সময়ে পাহাড়ের মধ্যদেশে চলে গিয়েছিল। অবশেষে, প্রোটো-মালয়রা দক্ষিণ চীন এবং উত্তর ইন্দোচীন থেকে এখানে এসেছিল। হাক্কা ব্যবসায়ীরা এই সর্বশেষ গোষ্ঠীর বংশধরদের মধ্যে অন্যতম। তিমুরীয় বংশোদ্ভূত পৌরাণিক কাহিনীগুলিতে পূর্বপুরুষদের সম্পর্কে বলা হয়েছে যে, তারা তিমুরের পূর্ব প্রান্তের চারপাশে যাত্রা করে দক্ষিণ ভূমিতে পৌঁছেছিল। কিছু গল্পে মালয় উপদ্বীপ বা সুমাত্রার মিনাংকাবাউ উচ্চভূমি থেকে ভ্রমণ করা তিমুরীয় পূর্বপুরুষদের বর্ণনাও করা হয়েছে। অস্ট্রোনেশীয়রা তিমুরে অভিবাসীত হয়েছিল এবং দ্বীপটিতে কৃষির উন্নয়নের সাথে যুক্ত ছিল বলে ধারণা করা হয়।[তথ্যসূত্র প্রয়োজন] ইউরোপীয় ঔপনিবেশিকতার আগে, তিমুর ইন্দোনেশীয়/মালয়েশীয়, চীনা ও ভারতীয় বাণিজ্য নেটওয়ার্কের অন্তর্ভুক্ত ছিল এবং চতুর্দশ শতাব্দীতে সুগন্ধি চন্দন কাঠ, দাস, মধু ও মোমের রপ্তানিকারক ছিল। ১৫০০-এর দশক থেকে তিমুরবাসীদের সাথে বর্তমান উত্তর ফিলিপাইনের লুসিওদের সাথে সামরিক সম্পর্ক ছিল। তিমুরে চন্দন কাঠের আপেক্ষিক প্রাচুর্য ছিল যা ষোড়শ শতাব্দীর প্রথম দিকে ইউরোপীয় অভিযাত্রীদেরকে দ্বীপে আকৃষ্ট করেছিল, তাদের বিবরণ অনুসারে জানা যায়, দ্বীপটিতে বেশ কয়েকটি ছোট প্রধান রাজ্য বা রাজত্ব ছিল।[তথ্যসূত্র প্রয়োজন] পর্তুগিজরা তিমুর এবং মালুকুতে ফাঁড়ি স্থাপন করেছিল। ১৭৬৯ সালে বর্তমান পূর্ব তিমুরের একটি ছোট অংশে সক্রিয় ইউরোপীয় দখল শুরু হয়েছিল যখন দিলি শহরটি প্রতিষ্ঠিত হয়েছিল এবং একে পর্তুগিজ তিমুর উপনিবেশ হিসাবে ঘোষণা করা হয়েছিল। ১৯১৪ সালের স্থায়ী সালিসি আদালত দ্বারা এই দ্বীপের ডাচ-উপনিবেশিত পশ্চিমের অর্ধাংশ এবং পর্তুগিজ-উপনিবেশিত পূর্বের অর্ধাংশের মধ্যে একটি নির্দিষ্ট সীমানা প্রতিষ্ঠিত হয়েছিল এবং এটি উত্তরসূরি রাষ্ট্র যথাক্রমে ইন্দোনেশিয়া ও পূর্ব তিমুরের মধ্যে আন্তর্জাতিক সীমানা হিসাবে রয়ে গেছে। পর্তুগিজদের কাছে পূর্ব তিমুর ঊনবিংশ শতাব্দীর শেষভাগ পর্যন্ত অবকাঠামো, স্বাস্থ্য এবং শিক্ষায় ন্যূনতম বিনিয়োগ সহ একটি অবহেলিত বাণিজ্য স্থলের চেয়ে সামান্য বেশি কিছু ছিল। ঊনবিংশ শতাব্দীর মাঝামাঝি সময়ে কফি উল্লেখযোগ্য রপ্তানি পণ্য হয়ে ওঠার সাথে চন্দন কাঠ তখনও প্রধান রপ্তানি ফসল হিসাবে অব্যাহত ছিল। বিংশ শতাব্দীর শুরুতে একটি ক্ষয়িষ্ণু গৃহ অর্থনীতি পর্তুগিজদের তাদের উপনিবেশগুলি থেকে বৃহত্তর সম্পদ আহরণের জন্য প্ররোচিত করেছিল যা পূর্ব তিমুরীয়দের প্রতিরোধের কারণে বাধাগ্রস্ত হয়েছিল। ঊনবিংশ শতাব্দীর শেষের দিক থেকে পর্তুগিজ তিমুর নগর থেকে নির্বাসিত রাজনৈতিক ও সামাজিক বিরোধীদের নির্বাসনের জায়গা ছিল। তাদের মধ্যে একটি বড় অংশ ছিল নৈরাজ্যবাদী এবং নৈরাজ্য-শ্রমিকতান্ত্রিক আন্দোলনের সদস্য, যা দ্বিতীয় বিশ্বযুদ্ধ পর্যন্ত পর্তুগালের বামপন্থী আন্দোলনের সবচেয়ে প্রভাবশালী ছিল। তিমুরে নির্বাসনের প্রধান ঢেউ ছিল ১৮৯৬, ১৯২৭ এবং ১৯৩১ সাল। কিছু কর্মী নির্বাসনেও তাদের প্রতিরোধ অব্যাহত ছিল। দ্বিতীয় বিশ্বযুদ্ধের পর, বাকি নির্বাসিতদের ক্ষমা করা হয়েছিল এবং ফিরে যাওয়ার অনুমতি দেওয়া হয়েছিল। দ্বিতীয় বিশ্বযুদ্ধের সময়, প্রথমে মিত্রশক্তি এবং পরে জাপানিরা দিলি দখল করেছিল এবং উপনিবেশের পর্বতের অভ্যন্তরে একটি গেরিলা অভিযানের ঘটনা ঘটেছিল, যা তিমুরের যুদ্ধ নামে পরিচিত। জাপানিদের বিরুদ্ধে পূর্ব তিমুরীয় স্বেচ্ছাসেবক ও মিত্র বাহিনী দ্বারা পরিচালিত এই যুদ্ধে প্রায় ৪০,০০০ থেকে ৭০,০০০ পূর্ব তিমুরীয় বেসামরিক লোক নিহত হয়েছিল। জাপানিরা শেষ পর্যন্ত অস্ট্রেলীয় এবং মিত্রবাহিনীকে তাড়িয়ে দিয়েছিল। যাইহোক, দ্বিতীয় বিশ্বযুদ্ধের শেষে জাপানিদের আত্মসমর্পণের পর পর্তুগিজ নিয়ন্ত্রণ পুনঃপ্রতিষ্ঠিত হয়েছিল। ১৯৭৪ সালের পর্তুগিজ বিপ্লবের পর, পর্তুগাল কার্যকরভাবে তিমুরে এর উপনিবেশ ত্যাগ করে এবং ১৯৭৫ সালে পূর্ব তিমুরের রাজনৈতিক দলগুলোর মধ্যে গৃহযুদ্ধ শুরু হয়েছিল। পূর্ব তিমুরের স্বাধীনতাকামী বিপ্লবী ফ্রন্ট (ফ্রেটিলিন) ১৯৭৫ সালের আগস্ট মাসে তিমুরিজ ডেমোক্রেটিক ইউনিয়নের (ইউডিটি) অভ্যুত্থানের প্রচেষ্টাকে প্রতিহত করেছিল এবং ১৯৭৫ সালের ২৮ নভেম্বর একতরফাভাবে স্বাধীনতা ঘোষণা করেছিল। ইন্দোনেশীয় দ্বীপপুঞ্জের মধ্যে একটি কমিউনিস্ট রাষ্ট্রের ভয়ে ইন্দোনেশীয় সেনাবাহিনী ১৯৭৫ সালের ডিসেম্বরে পূর্ব তিমুরে আক্রমণ শুরু করেছিল। ১৯৭৬ সালের ১৭ জুলাই ইন্দোনেশিয়া পূর্ব তিমুরকে এর ২৭তম প্রদেশ হিসাবে ঘোষণা করেছিল। জাতিসংঘের নিরাপত্তা পরিষদ আগ্রাসনের বিরোধিতা করেছিল এবং "পর্তুগিজ প্রশাসনের অধীনে অ-স্ব-শাসিত অঞ্চল" হিসাবে জাতিসংঘে অঞ্চলটির নামমাত্র মর্যাদা বিদ্যমান ছিল। ইন্দোনেশিয়ার পূর্ব তিমুর দখলকে সহিংসতা এবং বর্বরতা দ্বারা চিহ্নিত করা হয়েছিল। পূর্ব তিমুরে অভ্যর্থন, সত্য ও মীমাংসা কমিশনের তৈরি করা একটি বিশদ পরিসংখ্যানের প্রতিবেদনে ১৯৭৪-১৯৯৯ সময়কালে ন্যূনতম ১০২,৮০০টি সংঘাত-সম্পর্কিত মৃত্যুর উল্লেখ করা হয়েছে, অর্থাৎ প্রায় ১৮,৬০০টি হত্যাকাণ্ড এবং ৮৪,২০০টি "অতিরিক্ত" ক্ষুধা ও অসুস্থতার কারণে মৃত্যু, যা পর্তুগিজ, ইন্দোনেশীয় এবং ক্যাথলিক চার্চের তথ্যের উপর ভিত্তি করে ২০০,০০০ মানুষের মৃত্যুর একটি অনুমিত পরিসংখ্যান। পূর্ব তিমুরীয় গেরিলা বাহিনী (Forças Armadas da Libertação Nacional de Timor-Leste, Falintil) ১৯৭৫ থেকে ১৯৯৮ সাল পর্যন্ত ইন্দোনেশীয় বাহিনীর বিরুদ্ধে অভিযান চালিয়েছিল।[তথ্যসূত্র প্রয়োজন] ১৯৯১ সালের দিলি গণহত্যা ছিল স্বাধীনতার পথে একটি গুরুত্বপূর্ণ সন্ধিক্ষণ এবং পূর্ব তিমুরের সংহতি আন্দোলন পর্তুগাল, ফিলিপাইন, অস্ট্রেলিয়া ও অন্যান্য পশ্চিমা দেশগুলিতে বৃদ্ধি পায়। ইন্দোনেশিয়ার রাষ্ট্রপতি সুহার্তোর পদত্যাগের পর, ১৯৯৯ সালের আগস্টে জাতিসংঘের পৃষ্ঠপোষকতায় ইন্দোনেশিয়া এবং পর্তুগালের মধ্যে একটি চুক্তি জাতিসংঘের তত্ত্বাবধানে গণভোটের মাধ্যমে অনুমোদিত হয়েছিল। ইন্দোনেশীয় সেনাবাহিনীর শক্তির সমর্থনে পূর্ব তিমুরীয় সমর্থক মিলিশিয়াদের দ্বারা সহিংসতার একটি শাস্তিমূলক অভিযানের মাধ্যমে স্বাধীনতার জন্য একটি স্বচ্ছ ভোট পাওয়া গিয়েছিল। এর প্রতিক্রিয়ায় ইন্দোনেশিয়া সরকার ইন্টারফেট নামে একটি বহুজাতিক শান্তিরক্ষা বাহিনীকে পূর্ব তিমুরীয় শরণার্থী ও অভ্যন্তরীণভাবে বাস্তুচ্যুত লোকদের শৃঙ্খলা পুনরুদ্ধার এবং সহায়তা করার অনুমতি দিয়েছিল। ১৯৯৯ সালের ২৫ অক্টোবর পূর্ব তিমুরের প্রশাসন পূর্ব তিমুর জাতিসংঘ পরিবর্তনসূচক প্রশাসন (UNTAET) এর মাধ্যমে জাতিসংঘ কর্তৃক গৃহীত হয়েছিল। ২০০০ সালের ফেব্রুয়ারিতে জাতিসংঘে সামরিক কমান্ড হস্তান্তরের মাধ্যমে ইন্টারফেটের বিস্তারণ শেষ হয়েছিল। ২০০১ সালের ৩০ আগস্ট, গণপরিষদের সদস্য নির্বাচিত করার জন্য পূর্ব তিমুরবাসী জাতিসংঘ কর্তৃক আয়োজিত তাদের প্রথম নির্বাচনে ভোট দিয়েছিল। ২০০২ সালের ২২ মার্চ, গণপরিষদ সংবিধান অনুমোদন করেছিল। ২০০২ সালের মে'র মধ্যে, ২০৫,০০০ এরও অধিক শরণার্থী ফিরে এসেছিল। ২০০২ সালের ২০ মে পূর্ব তিমুরের গণতান্ত্রিক প্রজাতন্ত্রের সংবিধান কার্যকর হয়েছিল এবং পূর্ব তিমুর জাতিসংঘ কর্তৃক স্বাধীন হিসাবে স্বীকৃত পেয়েছিল। গণপরিষদের নাম পরিবর্তন করে জাতীয় সংসদ রাখা হয় এবং জানানা গুসমাও দেশের প্রথম রাষ্ট্রপতি হিসেবে শপথ নেন। ২০০২ সালের ২৭ সেপ্টেম্বর, পর্তুগিজ ভাষা ব্যবহার করে পূর্ব তিমুরের নাম পরিবর্তন করে তিমুর-লেস্তে রাখা হয় এবং জাতিসংঘের সদস্য রাষ্ট্র হিসেবে স্বীকৃতি পায়। ২০০৬ সালে, দেশটিতে শৃঙ্খলা ফিরিয়ে আনার জন্য জাতিসংঘ নিরাপত্তা বাহিনী পাঠিয়েছিল যখন অশান্তি ও দলগত লড়াইয়ের কারণে জনসংখ্যার ১৫ শতাংশ (১৫৫,০০০ মানুষ) তাদের বাড়িঘর ছেড়ে পালিয়ে যেতে বাধ্য হয়েছিল। পরের বছর, গুসমাও আরেকটি রাষ্ট্রপতির মেয়াদ প্রত্যাখ্যান করেন এবং মধ্যবর্তী রাষ্ট্রপতি নির্বাচনের জন্য নতুন করে সহিংসতার প্রাদুর্ভাব ঘটেছিল। সেই নির্বাচনে, হোসে রামোস-হোর্তা রাষ্ট্রপতি নির্বাচিত হয়েছিলেন। ২০০৭ সালের জুনে, গুসমাও সংসদ নির্বাচনে অংশ নিয়েছিলেন এবং প্রধানমন্ত্রী হয়েছিলেন। ২০০৮ সালের ফেব্রুয়ারিতে, রামোস-হোর্তা গুপ্তহত্যার চেষ্টায় গুরুতরভাবে আহত হয়েছিলেন। প্রধানমন্ত্রী গুসমাও আলাদাভাবে বন্দুকযুদ্ধের মুখোমুখি হয়েছিলেন কিন্তু অক্ষত অবস্থায় রক্ষা পান। তাৎক্ষণিকভাবে শৃঙ্খলা বজায় রাখতে সাহায্য করার জন্য অস্ট্রেলিয়া শক্তিবৃদ্ধির জন্য জনবল পাঠিয়েছিল। ২০১১ সালের মার্চে জাতিসংঘ পূর্ব তিমুর কর্তৃপক্ষের কাছে পুলিশ বাহিনীর অপারেশনাল নিয়ন্ত্রণ হস্তান্তর করেছিল। ২০১২ সালের ৩১ ডিসেম্বর জাতিসংঘ এর শান্তিরক্ষা মিশন শেষ করেছিল। পূর্ব তিমুর ২০১৭ সালের ৩১ জানুয়ারি ইউনেস্কো বিশ্ব ঐতিহ্য কনভেনশনের একটি মর্যাদাসম্পন্ন অংশ হয়ে ওঠে। মধ্য-বামপন্থী ফ্রেটিলিন পার্টির ফ্রান্সিসকো গুতেরেস ২০১৭ সালের মে থেকে পূর্ব তিমুরের রাষ্ট্রপতির দায়িত্ব পালন করছেন। এএমপি জোটের প্রধান দল কংগ্রেস ফর তিমুরিজ রিকনস্ট্রাকশন স্বাধীনতার নায়ক জানানা গুসমাওর নেতৃত্বে ২০০৭ থেকে ২০১৭ সাল পর্যন্ত ক্ষমতায় ছিল, কিন্তু ফ্রেটিলিনের নেতা মারি আল কাতিরি ২০১৭ সালের জুলাইয়ে সংসদ নির্বাচনের পর একটি জোট সরকার গঠন করেছিলেন। যাইহোক, নতুন সংখ্যালঘু সরকারের শীঘ্রই পতন ঘটেছিল, যার ফলে ২০১৮ সালের মে'তে দ্বিতীয় সাধারণ নির্বাচন অনুষ্ঠিত হয়েছিল। ২০১৮ সালের জুনে, তিন-দলীয় জোট অ্যালায়েন্স অফ চেঞ্জ ফর প্রগ্রেস (এএমপি) এর সাবেক রাষ্ট্রপতি এবং স্বাধীনতা সংগ্রামী জোসে মারিয়া ডি ভাসকনসেলোস, (যিনি টাউর মাতান রুক নামে পরিচিত) নতুন প্রধানমন্ত্রী হয়েছিলেন। পূর্ব তিমুরকে তেরোটি পৌরসভায় বিভক্ত করা হয়েছে, যা পরবর্তীতে ৬৫টি প্রশাসনিক কর্মস্থল, ৪৪২টি সুকোস (গ্রাম) এবং ২,২২৫টি অ্যালডেয়াস (পল্লী) এ বিভক্ত। ২০০২ সালের সংবিধানের অনুচ্ছেদ ৫ এবং ৭১ বলা হয়েছে, ওকাস একটি বিশেষ প্রশাসনিক নীতি এবং অর্থনৈতিক শাসন দ্বারা পরিচালিত হবে। ২০১৪ সালের ১৮ জুন আইন ৩/২০১৪ ওকাস আম্বেনো-এর বিশেষ প্রশাসনিক অঞ্চল তৈরি করেছে। এটি দক্ষিণ-পূর্ব এশিয়া এবং ওশেনিয়ার মধ্যে অবস্থিত, তিমুর দ্বীপ সামুদ্রিক দক্ষিণ-পূর্ব এশিয়ার অংশ এবং লেসার সুন্দা দ্বীপপুঞ্জের বৃহত্তম ও পূর্বদিকে অবস্থিত। দ্বীপটির উত্তরে ওমবাই প্রণালী, ওয়েটার প্রণালী এবং বৃহত্তর বান্দা সাগর রয়েছে। তিমুর সাগর দ্বীপটিকে অস্ট্রেলিয়া থেকে দক্ষিণে আলাদা করেছে এবং পূর্ব তিমুরের পশ্চিমে ইন্দোনেশিয়ার পূর্ব নুসা টেঙ্গারা প্রদেশ রয়েছে। মোট ভূমির আয়তন হল ১৪,৯১৯ কিমি২ (৫,৭৬০ মা২)। পূর্ব তিমুরের ৭০,৩২৬ কিমি২ (২৭,১৫৩ মা২) একটি অন্যন্য অর্থনৈতিক অঞ্চল রয়েছে। দেশের বেশিরভাগ অংশই পাহাড়ি, এবং এর সর্বোচ্চ চূড়া হল তাতামাইলাউ (রামেলাউ পর্বত নামেও পরিচিত), যার উচ্চতা ২,৯৬৩ মিটার (৯,৭২১ ফু)। এর জলবায়ু গ্রীষ্মমণ্ডলীয় এবং সাধারণত উষ্ণ ও আর্দ্র। এটিকে বৈশিষ্ট্যপূর্ণ বর্ষা ও শুষ্ক ঋতু দ্বারা চিহ্নিত করা হয়। এটির রাজধানী, বৃহত্তম শহর ও প্রধান বন্দর হল দিলি এবং দ্বিতীয় বৃহত্তম শহর হল পূর্বাঞ্চলীয় শহর বাউকাও। পূর্ব তিমুর ৮° ও ১০°উত্তর অক্ষাংশ এবং ১২৪° ও ১২৮°দক্ষিণ দ্রাঘিমাংশের মধ্যে অবস্থিত। পূর্ব তিমুরের পূর্বতম এলাকাটি পাইচাউ পর্বতমালা ও হ্রদ ইরা লালারো এলাকা নিয়ে গঠিত, যেখানে দেশের প্রথম সংরক্ষণ এলাকা নিনো কোনিস সান্তানা জাতীয় উদ্যান রয়েছে। এটি দেশের মধ্যে সর্বশেষ অবশিষ্ট গ্রীষ্মমণ্ডলীয় শুষ্ক বনাঞ্চল। এটি বেশ কয়েকটি অনন্য উদ্ভিদ ও প্রাণী প্রজাতির আবাসস্থল এবং খুব কম জনবহুল এলাকা। উত্তর উপকূলটিতে বেশ কয়েকটি প্রবাল প্রাচীর রয়েছে যা ঝুঁকিপূর্ণ বলে নির্ধারিত হয়েছে। পূর্ব তিমুর তিমুর এবং ওয়েটার পর্ণমোচী বন ইকোরিজিয়নের আবাসস্থল। ২০১৮ সালের বন প্রাকৃতিক ভূদৃশ্য অখণ্ডতা সূচকে এটির গড় স্কোর ছিল ৭.১১/১০, ১৭২টি দেশের মধ্যে বিশ্বব্যাপী এটির স্থান ছিল ৫৭তম। পূর্ব তিমুরের অর্থনীতি হল একটি বাজার অর্থনীতি, যা কফি, মার্বেল, পেট্রোলিয়াম এবং চন্দন কাঠের মতো কয়েকটি পণ্য রপ্তানির উপর নির্ভরশীল। এটি ২০১১ সালে প্রায় ১০% বৃদ্ধি পেয়েছিল এবং ২০১২ সালেও একই হার ছিল। বর্তমানে পূর্ব তিমুর উপকূলীয় তেল এবং গ্যাসের মজুদ থেকে রাজস্ব পায়, তবে এর সামান্যই গ্রামগুলির উন্নয়নে ব্যয় করা হয়েছে এবং এখনও জীবিকা নির্বাহ চাষের উপর নির্ভরশীল। ২০১২ সালের হিসাবে, পূর্ব তিমুরের জনসংখ্যার প্রায় অর্ধেক চরম দারিদ্র্যের মধ্যে বসবাস করতো। তিমুর-লেস্তে পেট্রোলিয়াম তহবিল ২০০৫ সালে প্রতিষ্ঠিত হয়েছিল এবং ২০১১ সালের মধ্যে এটির মূল্য ৮.৭ বিলিয়ন মার্কিন ডলারে পৌঁছেছিল। পূর্ব তিমুরকে আন্তর্জাতিক মুদ্রা তহবিল "বিশ্বের সবচেয়ে তেল-নির্ভর অর্থনীতি" হিসাবে চিহ্নিত করেছে। পেট্রোলিয়াম তহবিল সরকারের প্রায় সমস্ত বার্ষিক বাজেটের জন্য অর্থ প্রদান করে, যা ২০০৪ সালে ছিল ৭০ মিলিয়ন মার্কিন ডলার, তা ২০১১ সালে বেড়ে ১.৩ বিলিয়ন মার্কিন ডলার এবং ২০১২ সালে তা বেড়ে প্রস্তাবিত ১.৮ বিলিয়ন মার্কিন ডলার হয়েছিল। অস্ট্রেলিয়ার সাথে একটি বিতর্কিত চুক্তি বাতিল করার পর তেল ও গ্যাস থেকে পূর্ব-তিমুরের আয় উল্লেখযোগ্যভাবে বৃদ্ধি পেয়েছে, যা ২০০৬ সাল থেকে অস্ট্রেলিয়াকে তেল ও গ্যাস থেকে আয়ের অর্ধেক দিয়েছিল। দেশের অর্থনীতি সরকারি ব্যয় এবং কিছুটা হলেও বিদেশী দাতাদের সহায়তার উপর নির্ভরশীল। এখানে মানব মূলধনের ঘাটতি, অবকাঠামোগত দুর্বলতা, অসম্পূর্ণ আইনি ব্যবস্থা ও একটি অদক্ষ নিয়ন্ত্রক পরিবেশের কারণে বেসরকারি খাতের উন্নয়ন পিছিয়ে আছে। পেট্রোলিয়ামের পরে, দ্বিতীয় বৃহত্তম রপ্তানি পণ্য হল কফি, যা থেকে বছরে প্রায় ১০ মিলিয়ন ডলার আয় হয়। ২০১২ সালে ৯,০০০ টন কফি, ১০৮ টন দারুচিনি এবং ১৬১ টন কোকো চাষ করা হয়েছিল যা দেশটিকে বিশ্বব্যাপী কফি উৎপাদকে ৪০তম, দারুচিনি ৬তম এবং ৫০তম কোকো উৎপাদক হিসাবে পরিণত করেছে। ২০১০ সালের আদমশুমারির সংগৃহীত তথ্য অনুযায়ী, ৮৭.৭% শহুরে (৩২১,০৪৩ জন) এবং ১৮.৯% গ্রামীণ (৮২১,৪৫৯ জন) পরিবারে বিদ্যুৎ সরবরাহ রয়েছে, যার সামগ্রিক গড় ৩৮.২%। পূর্ব তিমুরের কর্মঠ জনসংখ্যার ৮০% কৃষি খাতে নিয়োজিত। ২০০৯ সালে, পূর্ব তিমুরে প্রায় ৬৭,০০০ পরিবার কফি চাষ করেছিল এবং সেই পরিবারের একটি বড় অংশ দরিদ্র ছিল। বর্তমানে গ্রোস মার্জিন প্রতি হেক্টরে প্রায় ১২০ মার্কিন ডলার সহ প্রতি শ্রম-দিনে আয় প্রায় ৩.৭০ মার্কিন ডলার। ২০০৯ সাল পর্যন্ত ১১,০০০ পরিবার মুগবিন চাষ করেছিল, যাদের অধিকাংশই চাষাবাদের মাধ্যমে জীবিকা নির্বাহ করে। বিশ্বব্যাংকের ২০১৩ সালের ডুয়িং বিজনেস প্রতিবেদনে বলা হয়েছে, পূর্ব তিমুর পূর্ব এশিয়া ও প্রশান্ত মহাসাগরীয় অঞ্চলে সামগ্রিকভাবে ১৬৯তম এবং সর্বশেষ স্থানে ছিল। "সম্পত্তি নিবন্ধন করা", "চুক্তি প্রয়োগ করা" এবং "দেউলিয়া অবস্থার সমাধান" এই তিনটি বিভাগেই বিশ্বব্যাপী শেষ র‍্যাঙ্কিংয়ে থাকা দেশটি বিশেষভাবে খারাপ করেছে। টেলিকমিউনিকেশন অবকাঠামোর ক্ষেত্রে, পূর্ব তিমুর ওয়ার্ল্ড ইকোনমিক ফোরামের নেটওয়ার্ক রেডিনেস ইনডেক্সে (এনআরআই) এশিয়ান দেশগুলির মধ্যে দ্বিতীয় স্থানে রয়েছে, দক্ষিণ-পূর্ব এশিয়ায় শুধুমাত্র মিয়ানমারই এর পিছনে রয়েছে। এনআরআই হল একটি দেশের তথ্য ও যোগাযোগ প্রযুক্তির উন্নয়নের স্তর নির্ধারণের জন্য একটি সূচক। ২০১৪ সালের এনআরআই র‍্যাঙ্কিংয়ে, পূর্ব তিমুর সামগ্রিকভাবে ১৪১ নম্বরে ছিল, যা ২০১৩ সালে ১৩৪ নম্বর থেকে নেমে এসেছে। পর্তুগিজ ঔপনিবেশিক প্রশাসন অস্ট্রেলিয়া-গামী ওশেনিক এক্সপ্লোরেশন কর্পোরেশনকে তিমুরের দক্ষিণ-পূর্ব জলসীমায় পেট্রোলিয়াম এবং প্রাকৃতিক গ্যাসের মজুদের বিকাশের জন্য অনুমতি দিয়েছিল। যাইহোক, ১৯৭৬ সালে ইন্দোনেশিয়ার আগ্রাসনের দ্বারা এটি হ্রাস পায়।[তথ্যসূত্র প্রয়োজন] ১৯৮৯ সালে তিমুর গ্যাপ চুক্তির মাধ্যমে সম্পদগুলি ইন্দোনেশিয়া এবং অস্ট্রেলিয়ার মধ্যে ভাগ করা হয়েছিল। পূর্ব তিমুর স্বাধীনতা লাভ করার সময় কোন স্থায়ী সামুদ্রিক সীমানা উত্তরাধিকার সূত্রে পায়নি।[তথ্যসূত্র প্রয়োজন] যৌথ পেট্রোলিয়াম উন্নয়ন এলাকা (জেপিডিএ) একটি অস্থায়ী চুক্তি (যখন ২০০২ সালের ২০ মে পূর্ব তিমুর স্বাধীন হয়েছিল, তখন তিমুর সমুদ্র চুক্তি স্বাক্ষরিত হয়েছিল) নির্ধারণ করেছিল এবং সেই এলাকার বিদ্যমান প্রকল্পগুলি থেকে ৯০% রাজস্ব পূর্ব তিমুরকে এবং ১০% অস্ট্রেলিয়াকে প্রদান করেছিল। ২০০৫ সালে পূর্ব তিমুর এবং অস্ট্রেলিয়া সরকারের মধ্যে একটি চুক্তি হয়েছিল যার ফলে উভয় দেশই সমুদ্রসীমা নিয়ে তাদের বিরোধ প্রত্যাহার করে নিয়েছিল এবং পূর্ব তিমুর বৃহত্তর সাইনরাইজ উন্নয়ন থেকে এই অঞ্চলের সম্পদের অংশ থেকে রাজস্বের ৫০% পায় (আনুমানিক ২৬ বিলিয়ন মার্কিন ডলার, বা প্রায় প্রকল্পের সময়সীমায় ২০ বিলিয়ন মার্কিন ডলার)। ২০১৩ সালে, পূর্ব তিমুর অস্ট্রেলিয়ার সাথে স্বাক্ষরিত একটি গ্যাস চুক্তি থেকে বেরিয়ে আসার জন্য হেগের স্থায়ী সালিসি আদালতে একটি মামলা শুরু করেছিল এবং ২০০৪ সালে অস্ট্রেলীয় গোপন গোয়েন্দা সার্ভিস (এএসআইএস)-কে দিলিতে পূর্ব তিমুরীয় মন্ত্রিসভা কক্ষে বাগড়া দেওয়ার জন্য অভিযুক্ত করেছিল। পূর্ব তিমুর হল তিমুর লেস্তে-ইন্দোনেশিয়া-অস্ট্রেলিয়া গ্রোথ ট্রায়াঙ্গেলের (TIA-GT) অংশ। পূর্ব তিমুরে কোন কৃতিস্বত্ব আইন নেই। ২০১৭ সালে, ৭৫,০০০ পর্যটক দেশটি ভ্রমণ করেছিল। ২০১০ সালের পর থেকে, পর্যটন বৃদ্ধি পেয়েছে এবং হোটেল ও রিসোর্টের সংখ্যাও বৃদ্ধি পেয়েছে। দিলি আন্তর্জাতিক বিমানবন্দর সম্প্রসারণে বিনিয়োগের সিদ্ধান্ত নিয়েছে সরকার। পূর্ব তিমুরের ২০১৫ সালের আদমশুমারিতে ১,১৮৩,৬৪৩ জনসংখ্যা নথিবদ্ধ করা হয়েছে। সিআইএ'র ওয়ার্ল্ড ফ্যাক্টবুক পূর্ব তিমুরের ইংরেজি ভাষার জাতীয়তাসূচক বিশেষণকে তিমুরিজ (Timorese) হিসাবে তালিকাভুক্ত করেছে, যেমনটি তিমুর-লেস্তে সরকারের ওয়েবসাইটে রয়েছে। অন্যান্য রেফারেন্স উৎসে এটি পূর্ব তিমুরিজ হিসাবে তালিকাভুক্ত। মাউবেরে শব্দটি, পূর্বে পর্তুগিজরা স্থানীয় পূর্ব তিমুরিজদের বুঝাতে ব্যবহার করতো এবং প্রায়শই নিরক্ষর ও অশিক্ষিতদের সমার্থক হিসাবে ব্যবহৃত হতো, ফ্রেটিলিন গর্বিত শব্দ হিসাবে গৃহীত হয়েছিল। স্থানীয় পূর্ব তিমুরীয়রা বেশ কয়েকটি স্বতন্ত্র জাতিগোষ্ঠী নিয়ে গঠিত, বৃহত্তম মালয়ো-পলিনেশীয় জাতিগোষ্ঠী হল তেতুম (জনসংখ্যা ১০০,০০০), তারা প্রাথমিকভাবে উত্তর উপকূল এবং দিলির আশেপাশে থাকে; মাম্বাই (জনসংখ্যা ৮০,০০০) জাতিগোষ্ঠী এরা কেন্দ্রীয় পাহাড়ে থাকে; টুকুদেদে (জনসংখ্যা ৬৩,১৭০) জাতিগোষ্ঠী মাওবারা এবং লিকুইকা এর আশেপাশের এলাকায় থাকে; গ্যালোলি (জনসংখ্যা ৫০,০০০) জাতিগোষ্ঠী মাম্বা এবং মাকাসে উপজাতির মধ্যে থাকে; কেমাক (জনসংখ্যা ৫০,০০০) জাতিগোষ্ঠী উত্তর-মধ্য তিমুর দ্বীপে থাকে; এবং বাইকেনো (জনসংখ্যা ২০,০০৯) জাতিগোষ্ঠী পান্তে ম্যাকাসারের আশেপাশের এলাকায় থাকে। প্রধানত পাপুয়ান বংশোদ্ভূত প্রধান উপজাতির মধ্যে রয়েছে বুনাক (জনসংখ্যা ৮৪,০০০), এরা তিমুর দ্বীপের কেন্দ্রীয় অভ্যন্তরে থাকে; ফাতালুকু (জনসংখ্যা ৪০,০০০) উপজাতি লোসপালোসের কাছে দ্বীপের পূর্ব প্রান্তে থাকে; এবং মাকাসে (জনসংখ্যা ৭০,০০০) উপজাতি দ্বীপের পূর্ব প্রান্তের দিকে থাকে।[তথ্যসূত্র প্রয়োজন] পর্তুগিজ যুগে আন্তঃজাতিগত বিবাহের ফলে মিশ্র পূর্ব তিমুরীয় এবং পর্তুগিজ বংশোদ্ভূত লোকের উল্লেখযোগ্য জনসংখ্যা ছিল, যা পর্তুগিজ ভাষায় মেসটিকোস নামে পরিচিত। একটি ছোট চীনা সংখ্যালঘু রয়েছে, যাদের অধিকাংশই হল হাক্কা। অনেক চীনা ১৯৭০-এর দশকের মাঝামাঝি সময়ে চলে গিয়েছিল, কিন্তু ইন্দোনেশীয় দখলের অবসানের পর উল্লেখযোগ্য সংখ্যক পূর্ব তিমুরে ফিরে এসেছিল। পূর্ব তিমুরে তিমুরীয় ভারতীয়দের একটি ছোট সম্প্রদায় রয়েছে, বিশেষ করে এরা গোয়ান বংশোদ্ভূত। এই গোয়ানরা ঔপনিবেশিক আমলা, ধর্মপ্রচারক ও বেতনভোগী শ্রমিক হিসাবে তিমুরে এসেছিল, তাদের মধ্যে কেউ কেউ পূর্ব তিমুরে থেকে গিয়েছিল এবং প্রায়ই স্থানীয় জনগণের সাথে আন্তঃবিবাহ করেছিল। পূর্ব তিমুরের দুটি সরকারি ভাষা হল পর্তুগিজ এবং তেতুম। এছাড়া ইংরেজি এবং ইন্দোনেশীয় ভাষাকে সংবিধান দ্বারা "কাজের ভাষা" হিসাবে মনোনীত করা হয়েছে। তেতুম সমগ্র দক্ষিণ-পূর্ব এশিয়া এবং প্রশান্ত মহাসাগরীয় অঞ্চলে কথ্য ভাষার অস্ট্রোনেশীয় পরিবারের অন্তর্গত। ২০১৫ সালের আদমশুমারিতে দেখা গেছে যে, সর্বাধিক প্রচলিত মাতৃভাষাগুলি হল তেতুম প্রাসা (৩০.৬% জনসংখ্যার মাতৃভাষা), মাম্বাই (১৬.৬%), মাকাসাই (১০.৫%), তেতুম টেরিক (৬